Diari Oficial de la Generalitat Valenciana


Sumari del DOGV 7507, del 17-04-2015 (2015/3303)

RESOLUCIÓ de 2 d'abril de 2015, del director general d'Economia, Emprenedoria i Cooperativisme, actuant per delegació del conseller d'Economia, Indústria, Turisme i Ocupació, per la qual es convoquen, per a l'exercici 2015, les ajudes al foment del relleu i la cooperació intergeneracionals en el si de les cooperatives i societats laborals valencianes i s'establixen els terminis d'admissió de sol·licituds.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7507

Data del DOGV
:   17-04-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/3303


Data del document
:   02-04-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

RESOLUCIÓ de 2 d'abril de 2015, del director general d'Economia, Emprenedoria i Cooperativisme, actuant per delegació del conseller d'Economia, Indústria, Turisme i Ocupació, per la qual es convoquen, per a l'exercici 2015, les ajudes al foment del relleu i la cooperació intergeneracionals en el si de les cooperatives i societats laborals valencianes i s'establixen els terminis d'admissió de sol·licituds. [2015/3303]  
Mitjançant l'Orde 33/2013, de 19 de setembre, de la Conselleria d'Economia, Indústria, Turisme i Ocupació (DOCV 7119, 26.09.2013), es van aprovar les bases reguladores dels incentius econòmics destinats al foment del relleu i la cooperació intergeneracionals en el si de les cooperatives i societats laborals valencianes.  
En la disposició final primera d'esta orde, s'establix que per als exercicis 2014 i successius en què es troben vigents les bases aprovades per la present orde, mitjançant una resolució de la conselleria competent, es realitzarà una convocatòria anual de les corresponents ajudes, la resolució de la qual expressarà, també, les línies de crèdit que les financen i l'import global màxim que, de conformitat amb el que dispose la corresponent llei de pressupostos de cada exercici, es destinarà a la concessió de les ajudes previstes en estes bases, així com els terminis per a presentar les corresponents sol·licituds d'ajudes.  
En virtut d'això, en exercici de l'esmentada facultat, en compliment d'allò que s'ha preceptuat en els articles 9 i 17 de la Llei 38/2003, General de Subvencions i fent ús de les facultats que conferixen al conseller l'article 28 de la Llei 5/1983, del Consell, i l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
Primer. Convocatòria d'ajudes per a l'exercici 2015 i dotació econòmica  
Per a l'exercici 2015, i de conformitat amb el que establix la Llei 8/2014, de 26 de desembre (DOCV 30.12.2014), de Pressupostos de la Generalitat Valenciana per a l'esmentat exercici, es convoquen subvencions destinades al foment del relleu i la cooperació intergeneracionals en el si de les cooperatives i societats laborals valencianes, de conformitat amb les bases aprovades per l'Orde 33/2013, de 19 de setembre, de la Conselleria d'Economia, Indústria, Turisme i Ocupació, (DOCV 7119, 26.09.2013) que es finançaran amb càrrec a la secció 11, programa 322.55, Promoció d'Emprenedors, Cooperativisme i Economia Social, capítol IV, línia T7858000, fins a un import màxim de 76.000 euros, finançats amb càrrec a fons propis de la Generalitat no condicionats.  
En el cas que, per raó d'una generació, ampliació o incorporació de crèdit, puga disposar-se de crèdits addicionals per a atendre les subvencions objecte de la present convocatòria, l'òrgan concedent, després de la publicació dels crèdits addicionals disponibles i sense necessitat de realitzar una nova convocatòria, podrà procedir a aplicar els crèdits addicionals a la concessió de les subvencions a les quals es referix la present convocatòria. A estos efectes, es fixen com a quantia addicional màxima per a l'exercici 2015, la quantitat de 150.000 euros, amb càrrec al capítol IV, línia T7858000.  
A este efecte, l'òrgan col·legiat al qual es referix la base 6 de les reguladores d'estes ajudes, formularà una proposta addicional per al cas que valore positivament sol·licituds presentades a l'empara d'esta convocatòria que no puguen ser ateses per falta de disponibilitat pressupostària. Amb estes constituiran una relació de reserva degudament ordenada perquè puguen ser resoltes favorablement com a conseqüència de possibles disponibilitats pressupostàries addicionals, que permeten atendre les sol·licituds contingudes en eixa relació addicional, sense necessitat d'obrir un nou període de presentació de sol·licituds, de conformitat amb allò que disposa l'article 58.2 del Reglament de la Llei General de Subvencions.  
  
Segon. Terminis de sol·licitud  
Per a l'exercici 2015, podran sol·licitar-se les ajudes que es convoquen en el termini de tres mesos a comptar de l'endemà de la publicació de la present resolució en el Diari Oficial de la Comunitat Valenciana.  
Tercer. Exempció de notificació a la Unió Europea  
De conformitat amb allò que disposa l'article 7.3 del Decret 147/2007, de 7 de setembre, del Consell, es fa constar que el règim d'ajudes de la present convocatòria no necessita notificar-se a la Comissió Europea, ja que es tracta d'ajudes acollides al Reglament (UE) número 1407/2013 de la Comissió, de 18 de desembre de 2013 (DOUE L 352, 24.12.2013), relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis.   
  
L'import total de les ajudes de minimis concedides per un estat membre a una única empresa no excedirà de 200.000 euros en un període de tres exercicis fiscals.  
El període de tres anys que s'ha de tindre en compte als efectes del Reglament d'ajudes de minimis s'avalua amb caràcter permanent, de tal manera que, per a cada nova subvenció amb ajuda de minimis cal prendre en consideració l'import total d'ajuda de minimis concedida en l'exercici fiscal en qüestió, i durant els dos exercicis fiscals anteriors.  
  
El Reglament (UE) número 1407/2013 de la Comissió, relatiu a les ajudes de minimis s'aplica a les ajudes concedides a les empreses de tots els sectors, a excepció de:  
a) les ajudes concedides a les empreses que operen en els sectors de la pesca i l'aqüicultura, regulats en el Reglament (CE) número 104/2000, del Consell;  
b) les ajudes concedides a les empreses dedicades a la producció primària de productes agrícoles;  
c) les ajudes concedides a les empreses que operen en el sector de la transformació i comercialització dels productes agrícoles, en els casos següents:  
- quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades,  
- quan l'ajuda estiga supeditada al fet que una part o la totalitat d'esta es repercutisca als productors primaris,  
d) les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora;  
  
e) les ajudes condicionades a la utilització de productes nacionals en compte d'importats.  
Les ajudes de minimis concedides d'acord amb el Reglament 1407/2013 de la Comissió, podran acumular-se amb les ajudes de minimis concedides d'acord amb el Reglament (UE) número 360/2012 de la Comissió fins al límit màxim establit en este últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'establix en l'article 3, apartat 2 del Reglament 1407/2013 de la Comissió.  
  
Les ajudes de minimis no s'acumularan amb cap ajuda estatal en relació amb els mateixos gastos subvencionables o amb una ajuda estatal per a la mateixa mesura de finançament de risc, si esta acumulació excedix de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
Les direccions territorials d'Economia, Indústria, Turisme i Ocupació, centres gestors de les ajudes que es convoquen per mitjà de la present resolució, informaran cada beneficiari per escrit de l'import previst de l'ajuda en un equivalent de subvenció brut, així com del seu caràcter de minimis, fent referència expressa al Reglament 1407/2013 de la Comissió i citant el seu títol i la referència de la seua publicació en el DOUE. Quan l'ajuda de minimis es concedisca de conformitat amb l'esmentat reglament a distintes empreses d'acord amb un règim en el marc del qual eixes empreses reben distints imports d'ajuda individual, l'estat membre interessat podrà optar per complir esta obligació informant les empreses d'una suma fixa corresponent a l'import màxim de l'ajuda que es concedirà d'acord amb l'esmentat règim. En este cas, la suma fixa s'utilitzarà per a determinar si s'aconseguix o no el límit màxim pertinent establit en l'article 3, apartat 2. Abans de concedir l'ajuda l'estat membre haurà d'obtindre de l'empresa de què es tracte una declaració escrita o en suport electrònic, referent a totes les altres ajudes de minimis rebudes durant els dos exercicis fiscals anteriors i durant l'exercici fiscal en curs que estiguen subjectes al reiterat reglament o a altres reglaments de minimis.  
  
El centre gestor només concedirà noves ajudes de minimis de conformitat amb el present reglament, després d'haver comprovat que això no donarà lloc a una situació en la qual l'import total de les ajudes de minimis concedides a l'empresa de què es tracte sobrepasse el límit màxim pertinent establit en l'article 3, apartat 2, i que es complixen totes les condicions establides en el repetit reglament.  
Als efectes de control d'ajudes concedides a l'empara del Reglament de minimis, el centre gestor mantindrà un registre detallat d'esta subvenció i de totes les altres que s'acullen a la regla de minimis durant un període de deu anys des de la seua concessió.  
El centre gestor està subjecte a l'obligació de facilitar a la Comissió Europea, a través de la Direcció General de Projectes i Fons Europeus, tota la informació que la Comissió Europea considere necessària per a determinar si s'han complit les condicions establides en el Reglament (UE) número 1407/2013 i, especialment, per a determinar l'import total de l'ajuda de minimis, d'acord amb els reglaments de minimis, rebuda per qualsevol empresa.  
  
Quart. Recursos  
Contra esta resolució, que esgota la via administrativa, podrà interposar-se un recurs de reposició davant del mateix òrgan en el termini d'un mes a comptar de l'endemà en què tinga lloc la seua publicació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, o bé directament un recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs dels previstos en la legislació vigent.  
  
València, 2 d'abril de 2015.- El conseller d'Economia, Indústria, Turisme i Ocupació, p. d. (base 6.2 de l'Orde 33/2013, de 19 de setembre, de la Conselleria d'Economia, Indústria, Turisme i Ocupació; DOCV 7119, 26.09.2013), el director general d'Economia, Emprenedoria i Cooperativisme: Raúl Martín Calvo.